EL Επίσηµη Εφηµερίδα της Ευρωπαϊκής Ένωσης CE 78/944

(2004/C 78 E/0999)

ΓΡΑΠΤΗ ΕΡΩΤΗΣΗ Ρ-0231/04

υποβολή: Alexander de Roo (Verts/ALE) προς την Επιτροπή

(26 Ιανουαρίου 2004)

Θέμα: Δάνειο της ETE προς τον Αερολιμένα Schiphol

Για τη χρηματοδότηση του πέμπτου διαδρόμου του (Polderbaan) o Αερολιμένας Schiphol επέτυχε να λάβει δάνειο ύψους 150 εκατ. ευρώ από την Ευρωπαϊκή Τράπεζα Επενδύσεων.

Η Ένωση για την προστασία του περιβάλλοντος Ολλανδίας (Friends of the earth Netherlands) υποστηρίζει ότι το δάνειο εγκρίθηκε (15 Φεβρουαρίου 2002) πριν ολοκληρωθεί η απαιτούμενη αξιολόγηση των επιπτώσεων στο περιβάλλον σχετικά με την χρήση του διαδρόμου (Polderbaan) (11 Μαρτίου 2002).

Σύμφωνα με το δημοσίευμα «Flying with Big Business: The European Investment Bank and the Aviation Industry» της Διεθνούς Ένωσης για την προστασία του περιβάλλοντος και του CEE Bankwatch Network (Νοέμβριος 2003), επαναλαμβάνεται η ίδια κατάσταση με εκείνη του αεροδρομίου της Σόφιας (Βουλγαρία), με τη διαφορά ότι εκεί δεν είχε καθόλου συνταχθεί αξιολόγηση των επιπτώσεων στο περιβάλλον.

Πότε ακριβώς (ημερομηνία) ενημέρωσε η ETE την Επιτροπή σχετικά με την πρόθεση της να χορηγήσει δάνειο με ευνοϊκούς όρους στον Αερολιμένα Schiphol και συνοδευόταν άραγε αυτή η πληροφορία από αξιολόγηση των επιπτώσεων στο περιβάλλον που ήταν δημοσιεύσιμη;

Δεν συμφωνεί η Επιτροπή με την άποψή μου ότι η ETE έπρεπε να περιμένει τα αποτελέσματα της αξιολόγησης των επιπτώσεων στο περιβάλλον προτού εγκρίνει τη χρηματοδότηση και ποιά μέτρα προτίθεται να λάβει η Επιτροπή όσον αφορά την ETE για να ακυρωθεί η διαδικασία;

Με ποιόν τρόπο θα ενεργήσει η Επιτροπή έναντι της ETE για να προληφθεί η επανάληψη παρόμοιων καταστάσεων;

Απάντηση του κυρίου Solbes Mira εξ ονόματος της Επιτροπής

(17 Φεβρουαρίου 2004)

Η Ευρωπαϊκή Τράπεζα Επενδύσεων (ETE) υπέβαλε στην Επιτροπή τις απαραίτητες πληροφορίες για τη διαβούλευση που προβλέπεται από το άρθρο 21 του κανονισμού της Τράπεζας στις 29 Νοεμβρίου 2001. Σύμφωνα μ' αυτές τις πληροφορίες μία επίσημη αξιολόγηση των επιπτώσεων στο περιβάλλον (εφεξής EIA) διεξήχθη ήδη το 1995 και η οποία πληρούσε τις επιταγές της οδηγίας 85/337/ΕΟΚ του Συμβουλίου της 27ης Ιουνίου 1985 την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (1) όπως τροποποιήθηκε από την οδηγία 97/11/ΕΚ του Συμβουλίου της 3ης Μαρτίου 1997 (2). Επιπλέον, σύμφωνα με τις πληροφορίες που υπέβαλε η ETE στα πλαίσια της ανωτέρω διαβούλευσης, χορηγήθηκαν από τις κατάλληλες αρχές οι εγκρίσεις προγραμματισμού που έπονται μίας EIA. Η δανειακή συμφωνία ETE θέτει μία νομική υποχρέωση στον ανάδοχο του σχεδίου να τηρήσει οποιαδήποτε σχετική νομοθεσία, συμπεριλαμβανομένης και της περιβαλλοντικής νομοθεσίας. Σ' αυτή τη βάση, η Επιτροπή δεν ήγειρε περαιτέρω ζητήματα όσον αφορά την περιβαλλοντική επίπτωση. Το άρθρο 21 για τη διαδικασία της διαβούλευσης δεν προβλέπει την υποβολή συμπληρωματικών ειδικών εγγράφων, μελετών κλπ.

Η ETE, σε μία απάντησή της στους Friends of the Earth, (Φίλοι της Γης), Κάτω Χώρες, τον Δεκέμβριο 2002, της οποίας αντίγραφο διαβιβάστηκε στην Επιτροπή, εξήγησε ότι μία περαιτέρω EIA ολοκληρώθηκε στις 11 Μαρτίου 2002. Αυτή η EIA δεν αφορούσε ειδικά την κατασκευή του πέμπτου διαδρόμου, αλλά μάλλον την προσαρμογή του θορύβου και άλλων περιβαλλοντικών παραμέτρων στο αεροδρόμιο του Schiphol συνολικά, στα πλαίσια του νέου Aviation Act. Παρόλ' αυτά, η Επιτροπή και η ETE θα ζητήσουν από τις ολλανδικές αρχές να τους παράσχουν περαιτέρω πληροφορίες σχετικά με αυτή την EIA έτσι ώστε να μπορεί να επαληθευτεί εάν αυτή η αξιολόγηση εμπίπτει στα πλαίσια της οδηγίας του Συμβουλίου 85/337/ΕΟΚ.

Γενικότερα, η Επιτροπή και η ETE, επιπλέον της διαδικασίας διαβούλευσης του άρθρου 21 όπου η Επιτροπή έχει την ευκαιρία να εκφράσει την επίσημη γνώμη της σχετικά με την πράξη της ETE, όρισαν τακτικές επαφές σε μία προσπάθεια καλύτερης ολοκλήρωσης των περιβαλλοντικών προσεγγίσεων των δύο θεσμικών οργάνων. Το ζήτημα της διαδικασίας EIA με βάση την προαναφερθείσα οδηγία, ενόψει της σημασίας του στη συνολική διαδικασία εξουσιοδότησης για οποιοδήποτε σχέδιο, αποτέλεσε αντικείμενο πολλών συνεδριάσεων εργασίας μεταξύ των υπηρεσιών της Επιτροπής και της Τράπεζας. Ιδίως, αναγνωρίστηκε ότι ορισμένες απόψεις του σχεδίου μπορούν να αλλάξουν, ως απόρροια μίας επίσημης EIA. Κατά συνέπεια, είναι και προς το συμφέρον του αναδόχου και ακολούθως του χρηματοδοτικού θεσμικού οργάνου να αναμείνουν την ολοκλήρωση της επίσημης EIA ώστε να έχουν την τελική μορφή και την τελική δαπάνη του σχεδίου.

Η Επιτροπή θα συνεχίσει να δίδει ιδιαίτερη σημασία στη σωστή εφαρμογή της οδηγίας EIA τόσο στα πλαίσια της διαδικασίας διαβούλευσης του άρθρου 21 όσο και των επαφών σε τεχνικό επίπεδο.

(1) EE L 175 της 5.7.1985.

(2) EE L 73 της 14.3.1997.